Diari Oficial de la Generalitat Valenciana


Sumari del DOGV 8211, del 12-01-2018 (2018/45)

RESOLUCIÓ de 3 de gener de 2018, del director general de Relacions amb les Corts, per la qual es publica el Conveni entre la Generalitat, a través de la Conselleria de Sanitat Universal i Salut Pública, i l'Ajuntament d'Alpuente, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària d'Alpuente.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8211

Data del DOGV
:   12-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/45


Data del document
:   03-01-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria de Sanitat Universal i Salut Pública
    * Alpuente

RESOLUCIÓ de 3 de gener de 2018, del director general de Relacions amb les Corts, per la qual es publica el Conveni entre la Generalitat, a través de la Conselleria de Sanitat Universal i Salut Pública, i l'Ajuntament d'Alpuente, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària d'Alpuente. [2018/45]  
  
La Generalitat, a través de la Conselleria de Sanitat Universal i Salut Pública, i l'Ajuntament d'Alpuente han subscrit, el dia 24 de novembre de 2017, un conveni per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària d'Alpuente, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 2 de gener de 2018 i número 1/2018, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
  
València, 3 de gener de 2018.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria de Sanitat Universal i Salut Pública, i l'Ajuntament d'Alpuente, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària d'Alpuente  
  
València, 24 de novembre de 2017  
  
Reunits  
D'una part, Carmen Montón Giménez, consellera de Sanitat Universal i Salut Pública, en representació de l'Administració de la Generalitat, nomenada pel Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, d'acord amb el que disposen els articles 17.f i 28.g) de la Llei 5/1983, de 30 de desembre, de la Generalitat, del Consell, en virtut del que estableix l'article 6.3 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i especialment facultada per a la subscripció del present conveni de col·laboració per acord del Consell, de data 17 de novembre de 2017.  
I d'una altra, Alicia Pérez Debón, alcaldessa de l'Ajuntament d'Alpuente, amb CIF número A1098714F, en nom seu i representació i en virtut de les competències atribuïdes per l'article 21 de la Llei 7/1985, de 2 d'abril, reguladora de les bases de règim local i la resta de disposicions concordants d'aplicació, i especialment facultada per a la subscripció del present conveni de col·laboració per acord del Ple de l'Ajuntament de data 28 de juliol de 2017.  
  
EXPOSEN  
  
L'article 54.1 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, modificada per la Llei orgànica 1/2006, de 10 d'abril, atribueix a la Generalitat l'organització, administració i gestió de totes les institucions sanitàries públiques del territori de la Comunitat Valenciana. Valenciana.  
L'article 7 de la Llei 10/2014, de 29 de desembre, de salut de la Comunitat Valenciana, configura el Sistema Valencià de Salut i encarrega la seua gestió a la conselleria competent en matèria de sanitat, i estableix que és el conjunt de tots els centres, serveis i establiments de la Comunitat Valenciana, dirigits a fer efectiu el dret a la salut.  
  
D'altra banda, la Llei 7/1985, de 2 d'abril, reguladora de les bases del règim local, i el Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, preveuen la subscripció de convenis entre distintes administracions per a millorar l'eficiència de la gestió pública, eliminar duplicitats administratives i complir la legislació d'estabilitat pressupostària i sostenibilitat financera.  
La conselleria amb competències en matèria de sanitat, desenvolupa un model d'atenció primària que pretén acostar els serveis de salut a la població i millorar l'atenció que des d'aquest nivell es presta, augmentant la seua qualitat. Per això, per a complementar el nivell de prestació dels serveis i acostar l'atenció sanitària a la totalitat de la població de la zona bàsica, cal promoure l'educació i l'activitat física per a la salut duent a terme una actuació conjunta de col·laboració entre la Conselleria de Sanitat Universal i Salut Pública i l'Ajuntament d'Alpuente.  
  
D'altra banda, l'article 111 de la Llei 8/2010, de 23 de juny, de la Generalitat, de règim local de la Comunitat Valenciana, estableix que les entitats locals de la Comunitat Valenciana podran cooperar entre si o amb l'Administració de l'Estat o de la comunitat autònoma a través de convenis o acords que tinguen com a finalitat l'execució en comú d'obres, la prestació de serveis comuns o la utilització conjunta de béns o instal·lacions.  
De conformitat amb el que estableix l'article 49.b de la Llei 40/2015, d'1 d'octubre, de règim jurídic del sector públic, així com l'article 11 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, i allò que s'ha indicat en el paràgraf anterior, la competència en què es fonamenta l'actuació de l'ajuntament que convé, es basa fonamentalment en la declaració de nul·litat de la disposició transitòria primera de la Llei 27/2013, de 27 de desembre, de racionalització i sostenibilitat de l'Administració local, ja que atés que la indicada Llei 8/2010, de 23 de juny, de la Generalitat, de règim local de la Comunitat Valenciana, en l'exercici de les competències pròpies de la Comunitat Valenciana, atribueix expressament als municipis aqueixa competència de participació en la gestió de l'atenció primària de salut, la qual cosa atorga un títol legal habilitant perquè l'ajuntament puga subscriure el present conveni en l'exercici d'aqueixa competència que de mode exprés els atribueix l'esmentada llei autonòmica de règim local.  
En consonància amb l'anterior, cal ressaltar que el títol habilitant per a la subscripció del conveni, també queda establit en la Llei 8/2010, de 23 de juny, de la Generalitat, de règim local de la Comunitat Valenciana, ja que en l'article 33.3.i, indica que els municipis valencians tenen competències pròpies en les matèries següents: «Participació en la gestió de l'atenció primària de la salut.»  
Per part de la Direcció General d'Administració Local de Presidència de la Generalitat, s'ha emés un informe d'inexistència de duplicitats, en data 6 de setembre de 2017.  
De conformitat amb el que estableix l'article 49.b de la Llei 40/2015, d'1 d'octubre, de règim jurídic del sector públic, la competència en què es fonamenta l'actuació de l'Administració pública que convé, es basa en allò que s'ha establit en l'article 6.3 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, en relació amb l'article 4.2 del Decret 37/2017, de 10 de març, del Consell, pel qual aprova el Reglament orgànic i funcional de la Conselleria de Sanitat Universal i Salut Pública.  
El present conveni serà objecte de publicitat activa de conformitat amb el que estableix la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
En conseqüència, ambdues institucions acorden formalitzar el present conveni, segons les següents  
  
CLÀUSULES  
  
Primera. Objecte del conveni  
L'objecte del present conveni és regular les relacions i accions entre ambdues administracions, perquè es puga desenvolupar amb l'equip d'atenció primària (EAP) d'Alpuente, un programa d'interés social, de promoció, foment i pràctica de l'activitat física i exercici físic orientat a la salut per part de personal no sanitari, però amb titulació i formació suficient i adequada per a això. El dit programa es denomina Programa d'exercici físics supervisat: «Motiva't/Activa't».  
Segona. Àmbit d'aplicació  
Aquest conveni és aplicable a la ciutadania resident o empadronada en el municipi d'Alpuente, i amb assignació de centre d'atenció primària en l'esmentat municipi.  
  
Tercera. Principis que regeixen el present conveni  
Els principis que regeixen el present conveni per a la realització del Programa d'exercici físic supervisat (PEFS) són els següents:  
1. Integrar en la planificació estratègica municipal, una major orientació a la salut de les seues activitats esportives, dotant-la de mitjans i ferramentes per a això.  
2. Promocionar en tots els segments de població una vida activa, saludable i els hàbits d'activitat física.  
3. L'atenció a poblacions especials en la pràctica de l'activitat física i l'exercici físic amb paràmetres saludables.  
4. Facilitar al personal professional sanitari, recursos tècnics i humans, per a la recomanació i prescripció d'activitat física i exercici físic orientat a la salut.  
5. Promoure el treball multidisciplinari i coordinat entre el personal professional sanitari i el personal professional de l'activitat física municipals, per a una millor prestació de serveis assistencials als ciutadans, amb l'objectiu del foment de la pràctica de l'activitat física saludable.  
  
6. Promocionar la pràctica efectiva i real de l'activitat física, en col·laboració amb el sector sanitari, des de tots els àmbits, i especialment aquells més pròxims al ciutadà.  
7. La difusió d'informació sobre els recursos municipals per a la salut que disposa el municipi, utilitzant el màxim de canals.  
8. Col·laborar en la formació contínua del personal professional de l'activitat física i l'esport, així com amb el personal professional sanitari que participen en el programa.  
9. La formació contínua orientada a la millora de les activitats esportives municipals.  
10. La col·laboració amb el departament de salut d'accions de difusió i formació orientades al foment i pràctica de l'activitat física, la salut i els hàbits saludables.  
  
Quarta. Obligacions de les parts  
Són obligacions de les parts:  
A) Per part de l'Ajuntament d'Alpuente:  
1. Les línies d'actuació que s'ha de seguir en el desenvolupament del present programa se cenyiran als protocols i directrius consensuats i comunicats pel coordinador del programa «Motiva't/Activa't», i en allò no previst en els esmentats protocols i directrius, se cenyirà a les ordres i directrius que emanen des de la coordinació de l'equip d'atenció primària d'Alpuente. Aquestes línies seran: Línia de treball de «Prevenció i/o formació» (ex.: col·laborant en accions de difusió i/o formació que s'impulsen des del centre de salut d'Alpuente); i la línia de treball «Intervenció amb pacients» (per mitjà dels protocols de treball aprovats pel coordinador del programa «Motiva't/Activa't»), que relacionaran el personal professional sanitari i el personal professional de l'activitat física i l'esport que participen en el programa.  
  
2. Assumir tots els costos de realització del programa, aportant el material, equipaments, infraestructures i personal que siguen necessaris per al desenvolupament del projecte.  
3. Els serveis professionals que aporte l'Ajuntament d'Alpuente, se cenyiran a les següents característiques:  
- Tindran formació tècnica, coneixements, actituds i aptituds necessàries per a participar en el present projecte, i estaran en possessió de la titulació adequada de conformitat amb els articles 7, 14, 19 i 21, de la Llei 2/2011, de 22 de març, de l'esport i l'activitat física de la CV (per al present projecte llicenciats/graus en Ciències de l'Activitat Física i l'Esport, amb especialització o en curs d'especialització de màster en Salut).  
- Compliran les quantes obligacions laborals i fiscals que els siguen aplicables.  
- Als efectes del present conveni, se'ls denominarà «personal en educació física».  
- La naturalesa de les relacions de col·laboració que s'estableixen entre el personal sanitari i no sanitari que participe en el programa, no tindrà la naturalesa de laboral, sinó administrativa, i regulada pel present conveni i les altres disposicions legals que els afecten. En conseqüència no es derivarà a la Conselleria de Sanitat Universal i Salut Pública, ni a l'EAP d'Alpuente, ni als hospitals Arnau de Vilanova de València o de Llíria cap obligació de caràcter laboral.  
- A més, per a qualsevol incidència o necessitat, l'Ajuntament d'Alpuente, posa a disposició del centre de salut d'atenció primària, la figura del «professional tècnic esportiu municipal», que actuarà com a figura de suport entre ambdues institucions (Conselleria de Sanitat Universal i Salut Pública i Ajuntament d'Alpuente).  
  
B) Per part de la Conselleria de Sanitat Universal i Salut Pública:  
1. Autoritzar el personal mèdic de l'equip d'atenció primària i el d'assistència especialitzada (i personal professional sanitari que aquest determine), a col·laborar activament recomanant i/o prescrivint la realització d'activitat física saludable a usuaris del centre de salut, especialment aquells amb «tipologies de risc» que siguen susceptibles de participar en el programa que s'acompanya com a annex. Aquest personal usuari, serà derivat al personal en educació física (amb titulació en Ciències de l'Activitat Física i l'Esport).  
2. Participar en les diferents reunions de coordinació, seguiment i avaluació del programa.  
3. Per a un correcte desenvolupament de la prescripció facultativa de realització d'activitat i exercici físic, i una correcta i individualitzada aplicació a cada pacient que participe en el programa, els professionals sanitaris hauran de proporcionar al personal en educació física, aquella informació que li siga necessària per a la correcta planificació de les càrregues, volums i intensitats de treball, respectant en tot cas el que s'indica en el paràgraf següent.  
4. La participació d'un pacient en el PEFS serà sempre voluntària, en l'exercici de l'autonomia de la seua voluntat (Llei 41/2002, de 14 de novembre, bàsica reguladora de l'autonomia del pacient i de drets i obligacions en matèria d'informació i documentació clínica) i haurà de consentir expressament, si és el cas, la cessió de dades personals, i en especial les relatives a la seua salut, segons s'estableix en els articles 7 i 8 de la Llei orgànica 15/1999, de 13 de desembre, de protecció de dades de caràcter personal.  
  
Cinquena. Exclusiva d'obligacions econòmiques  
De conformitat amb l'article 11.2 del Decret 176/2014, de 10 d'octubre, del Consell; l'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
Per a això, l'Ajuntament d'Alpuente, es compromet a dotar dels recursos que siguen necessaris el projecte, per al seu bon funcionament tècnic i en condicions prestació de servei de qualitat.  
  
Sisena. Cobertura de riscos  
Tot el personal no sanitari disposarà de la corresponent cobertura de riscos de responsabilitat civil, per mitjà de la col·legiació corresponent. L'Ajuntament d'Alpuente, remetrà a la Gerència del departament de salut València Arnau de Vilanova - Llíria, còpia de la titulació del personal no sanitari adscrit al programa, així com l'acreditació de col·legiació, i dades de la seua corresponent pòlissa de cobertura de responsabilitat civil.  
Per al cas d'un altre personal que puga col·laborar en el programa, realitzant funcions de pràctiques (ex. personal becari) es regularan per conveni independent, segons el pla d'estudis de cada institució educativa d'on provinguen.  
  
Setena. Protecció de dades de caràcter personal  
L'accés a totes aquelles dades protegides per llei, només seran facilitades pel personal sanitari de l'EAP d'Alpuente, sempre que ho consideren absolutament necessaris per al desenvolupament de la prescripció de realització d'activitat i exercici físic. I com s'ha indicat, sempre que, la participació del pacient en el PEFS siga sempre voluntària, i consenta expressament, si és el cas, la cessió de dades personals, i en especial les relatives a la seua salut, segons s'estableix en els articles 7 i 8 de la Llei orgànica 15/1999, de 13 de desembre, de protecció de dades de caràcter personal.  
L'Ajuntament d'Alpuente es compromet sota la seua responsabilitat que en tot moment quede garantit el respecte dels drets dels pacients; en especial, els que estableixen les normes que regulen la protecció de les dades de caràcter personal.  
Els serveis informàtics del Departament de Salut València Arnau de Vilanova - Llíria, facilitaran la instal·lació del suport informatiu que siga necessari per al desenvolupament del programa.  
  
Huitena. Efectes i vigència  
El present conveni produirà efectes des del dia de la seua firma i tindrà una vigència d'un any, serà prorrogable automàticament, per períodes anuals, si no hi ha denúncia expressa de les parts amb tres mesos d'antelació a la finalització de cada període. El nombre màxim de pròrrogues a realitzar-se, serà com a màxim de quatre.  
  
Novena. Òrgan mixt de seguiment, vigilància i control  
D'acord amb el que preveu l'article 9 del Decret 176/2014, de 10 d'octubre, del Consell, pel qual es regula els convenis que subscriguen la Generalitat i el seu Registre, així com el que estableix l'article 49.f de la Llei 40/2015, d'1 d'octubre, de règim jurídic del sector públic, es crea un òrgan mixt de seguiment, vigilància i control de l'execució del conveni.  
Aquest òrgan mixt de seguiment i control estarà integrat per tres persones representants de la conselleria amb competències en matèria de sanitat, designades per la persona titular de la direcció general amb competències en matèria d'assistència sanitària i tres persones representants del consistori designades per la persona titular d'aquest i entre les seues funcions es troben les establides en els apartats 1 i 2 de l'indicat article 9 del Decret 176/2014, així com les que determina l'article 49.f de la Llei 40/2015.  
La Comissió es reunirà, sempre que ho considere necessari una de les parts i amb convocatòria prèvia d'aquesta, i serà competent per a resoldre els problemes d'interpretació i compliment que puguen plantejar-se respecte al conveni.  
Les actes i els acords que s'emeten en el desplegament i execució de les funcions d'aquest òrgan de seguiment, hauran de remetre's a la direcció general amb competències en matèria d'assistència sanitària i a l'alcaldia de l'ajuntament.  
  
Deu. Resolució anticipada i causes d'extinció  
Seran causa de resolució anticipada del present conveni de col·laboració les següents:  
a) L'incompliment per qualsevol de les parts dels compromisos assumits.  
b) El mutu acord de les parts, que s'instrumentalitzarà per escrit.  
  
c) La impossibilitat sobrevinguda, legal o material, de complir les seues clàusules.  
En el cas de l'extinció anticipada del conveni, les actuacions en curs d'execució s'acabaran, i quedaran resoltes amb la finalització de les actuacions que en aqueix moment s'estiguen realitzant.  
  
Onze. Naturalesa i jurisdicció competent  
El present conveni de col·laboració té naturalesa administrativa, serà l'ordre jurisdiccional contenciós administratiu el competent per a conéixer les qüestions litigioses que puguen sorgir en ocasió de la interpretació, validesa, eficàcia o compliment del conveni.  
I en prova de conformitat amb totes i cada una de les anteriors clàusules, firmen el present document per triplicat, en el lloc i la data indicats en l'encapçalament.  
  
La consellera de Sanitat Universal i Salut Pública: Carmen Montón Giménez.  
L'alcaldessa de l'Ajuntament d'Alpuente: Alicia Pérez Debón.  
  
  
  
ANNEX  
  
Aspectes del programa:  
Programa d'exercici físic supervisat. «Motiva't/Activa't»  
  
  
Target poblacional principal Hauran de ser derivats pel personal professional sanitari; i complir les característiques de:  
1. Tindre patologies cròniques no transmissibles, en situació estable.  
2. Majors d'edat, capacitat plena d'obrar i sense privació de llibertat.  
3. Pacients o persones amb:  
· Factors de risc cardiovascular (FRCV) o cardiopatia isquèmica.  
· Patologies cròniques de l'aparell locomotor (musculars i esquelètiques).  
· Malaltia pulmonar obstructiva crònica.  
· Trastorns mentals o addictius estabilitzats.  
· Fibromiàlgia.  
  
Criteris d'accés al programa Criteris d'inclusió dels pacients en el programa:  
Per a ser derivats al programa els pacients hauran de complir certes característiques i patir de forma aïllada o conjunta alguna de les següents patologies cròniques no transmissibles:  
1. Diabetis Mellitus tipus II.  
2. FRCV (obesitat, sobrepès o dislipèmia).  
3. Patologia crònica muscular o esquelètica de la columna vertebral.  
4. Patologia òssia degenerativa (artrosi).  
5. Patologia obstructiva crònica pulmonar.  
6. Fibromiàlgia.  
7. Malaltia mental o addicció estable o abstinent.  
A petició de l'EAP, es podran determinar uns altres grups d'intervenció específics.